Tidligere tænkte 16-årige Sofie ikke særlig meget på, hvad bekendte eller fremmede på gaden mon tænkte om hende. Tidligere var hun bare en pige, som gik i skole og som havde et helt almindeligt liv – både i virkeligheden og på de sociale medier.

Men for et år siden ændrede Sofies liv sig, og det har ikke været det samme siden.

En aften i marts 2015 tog hun hjem til en ven. De skulle i byen for at feste, men endte med at have samleje. Efter samlejet blev Sofie ifølge sin egen forklaring overrasket af fire af drengens venner, som pludselig dukkede op. Hvad der skete derefter, ønsker hun ikke beskrevet i detaljer. Selv mener hun, at hun blev udsat for et overgreb.

Sofie fortæller, at hendes grænser blev overskredet, og det hele blev filmet, selv om hun ikke ville have det.

En uges tid senere kunne man finde videoerne fra den samme aften på nettet, uden at Sofie vidste det. Hun fandt ud af det, da en bekendt skrev til hende.

»Jeg vågnede til en besked, hvor der stod: Hej Sofie, jeg har en video af dig, og hvis du ikke sender et nøgenbillede, sender jeg den videre til alle mine venner,« fortæller Sofie.

Hun sagde nej.

»Han sagde, at det også var lige meget, fordi han allerede havde sendt den til alle fra årgangen. Der gik det lidt op for mig, hvad det mon var for en video, der gik rundt af mig. Jeg prøvede jo at glemme aftenen. Jeg vidste godt, der var blevet filmet den aften, men jeg var slet ikke klar over, at de kunne finde på at sende filmene videre til andre,« fortæller Sofie.

Gik til politiet

Efterhånden skrev flere og flere til Sofie, at de havde set videoerne af hende.

»Jeg måtte indblande politiet for at få sat en stopper for videoerne. Men jeg vidste godt, at da de først var blevet delt på nettet, ville ingen kunne gøre noget ved det,« fortæller hun.

En aften i marts 2015 tog hun hjem til en ven. De skulle i byen for at feste, men endte med at have samleje. Efter samlejet blev Sofie ifølge sin egen forklaring overrasket af fire af drengens venner, som pludselig dukkede op. Hvad der skete derefter, ønsker hun ikke beskrevet i detaljer. Selv mener hun, at hun blev udsat for et overgreb. Ulrik Hasemann

Flere tusinde mennesker har indtil videre skrevet til Sofie på hendes facebookprofil om videoerne. Nogle skriver til hende, at de synes, det er synd for hende. Men størstedelen skriver grimme ting om hende.

Samtidig er videoerne blevet set af stadig flere personer, og onsdag i denne uge kunne Radio24syv fortælle om en »ualmindelig grov og krænkende sexvideo« med »en teenagepige« og fire drenge, som er blevet »delt med et ukendt antal unge folkeskole- og gymnasieelever i Nordsjælland«.

Den teenagepige er Sofie. Og hun har nu besluttet at stå frem for at give sin version af sagen.

»Jeg synes, det er vigtigt, at der bliver talt om denne tendens, så det her med deling af pornovideoer uden accept bare stopper nu,« siger Sofie, der får opbakning af sin mor, som Information har været i kontakt med.

Efter historien om videoen i går kom bredt ud i medierne, er chikanen fortsat og intensiveret.

»Det gør mig ked af det, og især nu hvor det er et år siden, at de så begynder at bringe det op igen,« siger Sofie.

På sociale medier skriver flere brugere hendes fulde navn i kommentarsporene til artikler, der følger op på Radio27syvs dækning. Andre steder bliver hendes profil tagget, så folk kan finde frem til hendes identitet, mens det også er tydeligt, at mange allerede har set videoen og undrer sig over, at der er gået så længe, før det kom ud i medierne.

Flere kommenterer også rygter, der er gået om videoen. Om at det var frivilligt og derfor uproblematisk, og at Sofie har fået penge for det.

»Det rører mig ikke, alt det de skriver, og jeg kan ikke overskue at besvare det. Det er fuldstændigt ligegyldigt, for jeg vil alligevel bare få slag tilbage i hovedet, fordi folk har lagt sig fast på nogle rygter. At jeg bor i Jylland, går på efterskole eller fik penge for det. Intet af det er sandt,« siger hun.

Tiltagende tendens

I Danmark er det ulovligt at se eller videresende pornografiske billeder eller videoer af unge under 18 år, eftersom det kategoriseres som børneporno – ligegyldigt om det sker med samtykke fra dem, der er på videoen, eller ej.

»Hvis man har brugt sin computer eller sin telefon til at videresende noget, der er ulovligt, eller bare har det på sin telefon eller computer, så kan man faktisk få tingene konfiskeret. Ligesom man kan blive straffet med bøde eller fængsel,« fortæller politikommisær Flemming Kjærside fra Nationalt Cyber Crime Center.

Ikke desto mindre er Sofies historie et eksempel på en tendens, der bliver mere udbredt i disse år. Og hvor unge længe har sendt seksuelle billeder af jævnaldrende rundt til hinanden, er det ifølge eksperter nu stadig oftere videoer, de deler.

»Unges leg med billedmediet i forhold til deres seksualitet kommer i stigende grad til at inddrage video. Det er den naturlige udvikling, at det nu går fra billeder til videodeling,« siger Jonas Ravn fra Center for Digital Pædagogik.

Han påpeger, at der er et overtal af piger, som af jævnaldrende bliver udstillet i videoer i seksuelle sammenhænge, men at det også sker for drenge.

Det har ikke været muligt at fremskaffe tal på, hvor mange mindreårige og unge der årligt udsættes for denne form for overgreb. Men både Center for Digital Pædagogik, Sex og Samfund, Nationalt Cyber Crime Center og Red Barnet siger til Information, at der efter deres vurdering er tale om en tiltagende tendes, hvor unge deler pornografiske videoer af jævnaldrende via mobilbeskeder og sociale medier.

Psykolog Kuno Sørensen fra Red Barnet er ikke i tvivl om, at tendensen vil tage yderligere til i fremtiden, eftersom onlinelivet spiller en stadig større rolle i forhold til unges forsøg med seksuelle grænser. Ifølge ham kan denne tendens ikke nødvendigvis kategoriseres som hævnporno, som der i den seneste tid har været megen debat om:

»Der hvor videoen måske i første omgang er sendt til en ven eller kæreste for at imponere eller gøre indtryk, det ligger der jo ikke noget hævnagtigt i. Men når videoen bliver distribueret videre til nogle andre uden samtykke og derefter får sit eget liv på de digitale medier, så foregår det blandt andre kilder, hvor det risikerer at blive brugt til mobning. Det kan ikke kaldes hævnporno, men har alligevel negative hensigter, negative følgevirkninger og alvorlige konsekvenser for ofrene.«

Kuno Sørensen peger desuden på, at unges deling af voldsomme seksuelle videoer med hinanden kan være inspireret af pornoverdenen. Det er således ikke nyt, at unge eksperimenterer seksuelt. Men eksponeringen af seksuelle relationer i form af film lagt op på nettet er nyt og kan være inspireret af pornofilm, der jo netop er videoer af sex lagt ud på nettet.

»Hvis man primært henter indhold og ideer og forståelser af, hvad seksuelle forhold og seksuelle relationer og lignende er for noget ud fra den verden, som iscenesættes inden for pornografien, så vil de unge måske tro, at sådan en oplevelse, som pigen har været udsat for, hører med til hverdagen. Hvilket den ikke gør.«

Mindet om det 24/7

Siden Sofie blev gjort opmærksom på videoerne, har hun gået til psykolog, og i mange måneder har hun ikke været i skole, men er for nylig begyndt igen.

Hun har haft svært ved at bearbejde aftenen og ville ønske, sagen kun var blevet mellem hende og hendes psykolog.

»Men nu hvor der blev optaget videoer, og nu hvor de videoer blev delt, er det ikke kun mig, der skal rende rundt med det. Nu er det alle andre i Danmark, der også render rundt med det. Jeg bliver mindet om det 24/7, hver dag. Noget så krænkende som en video er langt over grænsen,« siger hun.

Det skræmmer Sofie, at det er praktisk umuligt at standse udbredelsen af videoerne, og at de kan florere virtuelt resten af hendes liv.

»Hvis jeg ikke havde fået så meget hjælp, så havde jeg begået selvmord. Jeg tror ikke, der er nogen, der kan klare presset. Man ved ikke, hvad det er, før man har oplevet det,« siger hun.

Sofie tror ikke, at drengene, som delte videoerne af hende i første omgang, havde intention om at hævne sig. Hun forestiller sig, at de gjorde det, fordi de tænkte, det var sjovt.

Hun tror heller ikke, at der er mange på hendes alder, som finder det grænseoverskridende, hvis de modtager en pornografisk video af jævnaldrende.

»Dem, som ser intime videoer, tænker nok ikke så meget over det. Jeg tror måske, det er ved at blive normalt. Jeg tror bare, man tænker: Nå okay, det er endnu en video af noget intimt, og så viser man det lige til vennerne, fordi det er den nye video, der er kommet. Og så tænker man bare, hvad mon det næste navn bliver,« siger Sofie.